**MINISTERUL SĂNĂTĂȚII**

**DIRECȚIA GENERALĂ ASISTENȚĂ MEDICALĂ ȘI SĂNĂTATE PUBLICĂ**

**APROBAT,**

**MINISTRUL SĂNĂTĂȚII**

**PROF. UNIV. DR. ALEXANDRU RAFILA**

**REFERAT DE APROBARE**

Urmare:

- intrării în vigoare a Ordinului ministrului sănătății nr. 5739/26.11.2024 pentru completarea anexei nr. 1 la Ordinul ministrului sănătăţii publice nr. 1.237/2007 privind aprobarea Nomenclatorului naţional al sângelui uman şi componentelor sanguine umane pentru utilizare terapeutică prin intermediul căruia a fost reglementată includerea produsului sanguin „*plasmă proaspătă congelată deleucocitată (PPC - DL)*” în Nomenclatorul național al sângelui uman și componentelor sanguine umane pentru utilizarea terapeutică;

- adresei Institutului Naţional de Transfuzie Sanguină ,,Prof. Dr. C. T. Nicolau’’ nr. 810/c/30.04.2024, înregistrată la Ministerul Sănătății cu nr. AR19698/AP1387/DPSP 551/2024, prin care se propune completarea anexei ,,*Contravaloarea unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei’’* la Ordinul ministrului sănătății nr. 1479/2014 privind stabilirea contravalorii unei unităţi de sânge, a componentelor sanguine umane pentru utilizare terapeutică, precum şi a produselor sanguine obţinute din prelucrarea plasmei, cu modificările ulterioare, cu prețul/unitate aferent produsului sanguin *plasmă proaspătă congelată deleucocitată (PPC - DL)*,

a fost elaborată propunerea de completare a anexei la ordinul anterior menționat.

De precizat este faptul că prețul/unitate al produsului sanguin ,,*plasmă proaspătă congelată deleucocitată (PPC - DL)’’* în valoare de477.45 lei este stabilit în baza fundamentării efectuate de Centrul de Transfuzie Saguină al Municipiului București, fundamentare ce este consemnată în adresa nr. 8052/04.12.2024. Prețul/unitate de produs sanguin include costurile aferente materialelor consumabile, contravalorii tichetelor de masă, manoperei, precum și costurile de regie (20% cost secție, 8% cheltuieli generale).

Deosebit de aceste aspecte, menționăm că centrele de transfuzie sanguină facturează și încasează contravaloarea produselor sanguine de la unitățile sanitare private. Sumele încasate sunt virate la bugetul general consolidat al statului.

În acest context, vă transmitem, alăturat, proiectul de Ordin al ministrului sănătății pentru modificarea anexei la Ordinul ministrului sănătății nr. 1.479/2014 privind stabilirea contravalorii unei unități de sânge, a componentelor sanguine umane pentru utilizare terapeutică, precum și a produselor sanguine obținute din prelucrarea plasmei pe care, dacă sunteți de acord, vă rugăm să-l aprobați în vederea publicării pe site-ul Ministerului Sănătății pentru asigurarea transparenţei decizionale, conform prevederilor Legii nr. 52/2003 privind transparenţa decizională în administraţia publică, republicată.

**DIRECTOR GENERAL**

**Dr. Amalia ȘERBAN**

Întocmit:

Dr. ch Raluca Benga (Mușat)